Diari Oficial de la Generalitat Valenciana


Sumari del DOGV 4747, del 06-05-2004 (2004/4386)

ORDE de 22 d'abril de 2004, de la Conselleria d'Infraestructures i Transport, per la qual es regulen i convoquen ajudes a projectes en matèria d'equips i tecnologia per a facilitar l'accés a la Societat de la Informació de persones amb discapacitat per a l'any 2004 (PAICV).
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4747

Data del DOGV
:   06-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4386


Data del document
:   22-04-2004

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * discapacitat
    * suport econòmic
    * tecnologia
    * ajuda als discapacitats
    * inserció professional
    * societat sense fins de lucre

ORDE de 22 d'abril de 2004, de la Conselleria d'Infraestructures i Transport, per la qual es regulen i convoquen ajudes a projectes en matèria d'equips i tecnologia per a facilitar l'accés a la Societat de la Informació de persones amb discapacitat per a l'any 2004 (PAICV). [2004/X4386]
  
És patent en la societat l'ús generalitzat de les modernes tecnologies de la informació i de la comunicació en les nostres organitzacions i entre els ciutadans. Les noves tecnologies han revolucionat la forma en què el ciutadà es relaciona amb l'administració.
  
Així, des de l'aprovació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tots els ciutadans i les ciutadanes tenen dret a la presentació d'escrits i sol·licituds per tècniques i mitjans electrònics, informàtics i telemàtics, sense que existisca tampoc discriminació possible al dret que tots tenen a disfrutar de les possibilitats que oferix la Societat de la Informació i de la Comunicació.
  
La Llei 1/1998, de 5 de maig, de la Generalitat Valenciana, d'Accessibilitat i Supressió de Barreres Arquitectòniques, Urbanístiques i de Comunicació, reserva a la Conselleria de Benestar Social i a la Conselleria d'Obres Públiques, Urbanisme i Transports (hui Conselleria d'Infraestructures i Transport) les actuacions de coordinació i de foment necessàries per al compliment de les prescripcions previstes en la dita llei, en especial en matèria d'accessibilitat en les comunicacions.
  
En concret, i de forma especial, l'article 67 de la Llei 11/2003, de 10 d'abril, de la Generalitat Valenciana, sobre l'Estatut de les Persones amb Discapacitat, establix que l'administració de la Generalitat Valenciana fomentarà l'accés de les persones amb discapacitat a les noves tecnologies i a la societat de la informació, mandat operatiu que ha d'entendre's i ser desenrotllat en el marc de la dita llei sobre accessibilitat en els sistemes de comunicació sensorial i ajudes tècniques destinades a tal fi.
  
D'altra banda, un conjunt creixent i notable de normes de l'estat avalen la necessitat de fer efectiva l'accessibilitat de les persones amb discapacitat a la informació proporcionada per estos mitjans electrònics i informàtics. En este conjunt normatiu cal destacar les previsions d'adaptació i l'impuls d'actuacions per a integrar les persones amb discapacitats de la Llei 34/2002, d'11 de juliol, de Servicis de la Societat de la Informació i de Comerç Electrònic; la Llei 59/2003, de 19 de desembre, de Firma Electrònica, i l'acció estratègica inclosa dins del Pla Nacional d'I+D+I, dirigida a desenrotllar tecnologies i aplicacions per a les persones amb necessitats especials a fi d'afavorir el seu accés a la Societat de la Informació.
  
Finalment, la promulgació de la Llei 51/2003, de 2 de desembre, d'Igualtat d'Oportunitats, no Discriminació i Accessibilitat Universal de les Persones amb Discapacitat, ha suposat un pas més, així mateix transcendental, en l'objectiu de garantir i fer efectiu respectivament el dret a la igualtat d'oportunitats de les persones amb discapacitat de conformitat amb els articles 9.2, 10, 14 i 49 de la Constitució.
  
D'altra banda, dins del 2n Pla de Modernització de la Comunitat Valenciana moderniza.com, aprovat pel Govern Valencià el 22 de desembre de 2000, es troba el projecte ?Acces Capaç?, l'objectiu del qual és l'aplicació de la tecnologia per a eliminar les barreres que dificulten l'accés dels discapacitats a la Societat de la Informació i del Coneixement.
  
La responsabilitat d'este projecte és compartida entre la Direcció General de Telecomunicacions i Investigació i la Direcció General d'Integració Social de Discapacitats, amb un doble objectiu d'acció:
  
- Pla de millores que cal introduir en els sistemes d'informació al ciutadà per a fer-los més accessibles i en condicions d'igualtat per a les persones amb discapacitat.
  
- Ajudes per a l'adquisició d'equips o programes orientats als diversos col·lectius de discapacitats per a facilitar l'accés als sistemes d'informació.
  
Per mitjà de Decisió d'11 de març de 2002, la Comissió de les Comunitats Europees va aprovar les ajudes del Fons Europeu de Desenrotllament Regional (FEDER) al Programa Regional Valencià d'Accions Innovadores (GGH 6829 ES 16 O PP 112), la qual cosa va donar lloc a la firma, el 18 d'abril de 2002, del conveni de finançament entre la Comissió i la llavors Direcció General de Telecomunicacions i Modernització, per al desenrotllament i l'execució del denominat Programa d'Accions Innovadores de la Comunitat Valenciana (PAICV) 2002-2003, i s'atribuïa, així mateix, la gestió del programa al mencionat centre directiu. Per mitjà de l'apèndix, de 3 de desembre de 2003, a l'Acord Financer que instrumentava l'execució material del Programa d'Accions Innovadores de la Comunitat Valenciana, es va prorrogar la vigència del dit programa per a l'exercici 2004.
  
La dotació d'una línia d'ajuda per a l'adquisició d'ajudes tècniques que faciliten l'accés als sistemes d'informació per part dels diversos col·lectius de discapacitats constituïx l'eix d'actuació que es pretén aconseguir amb la present orde.
  
Amb això, s'afavorix l'accessibilitat entesa com la possibilitat de tindre accés a un recurs, així com es possibilita que una persona, amb problemes de mobilitat o sense problemes de mobilitat o de percepció sensorial, comprenga un espai, s'integre en este i comunique els seus continguts.
  
Per tot això, la Conselleria d'Infraestructures i Transport convoca estes ajudes encaminades a l'adquisició d'equips i tecnologia adequada per a possibilitar la integració social de persones amb discapacitat.
  
En virtut d'això i fent ús de les facultats que em conferix l'article 47.11 del Text Refós de la Llei d'Hisenda Pública de la Generalitat Valenciana, i el Decret 114/2003, d'11 de juliol, del Consell de la Generalitat Valenciana, pel qual s'aprova el Reglament Orgànic i Funcional de la Conselleria d'Infraestructures i Transport, i a proposta del director general de Telecomunicacions i Investigació,
  
ORDENE
  
Article 1. Objecte
  
Es convoquen ajudes econòmiques per a l'adquisició d'equips, tecnologia innovadora i servicis adequats per a facilitar l'accés a la Societat de la Informació de persones amb discapacitat.
  
Article 2. Àmbit subjectiu
  
Les ajudes regulades en la present orde es classifiquen en institucionals i individuals:
  
1. Les ajudes institucionals tindran com a beneficiaris entitats sense ànim de lucre, la finalitat primordial o única de les quals siga l'atenció a persones amb discapacitat.
  
2. Les ajudes individuals es destinaran a l'atenció de les persones físiques amb deficiències de caràcter motor, sensorial o psíquic/intel·lectual que li impedisquen o dificulten la seua mobilitat i/o comunicació a través de mitjans normals i que sol·liciten projectes davant les entitats establides en l'apartat anterior on conste els equips o la tecnologia innovadora que necessiten per a augmentar la seua autonomia.
  
Article 3. Import de les ajudes
  
L'import global màxim destinat a esta convocatòria, la línia de subvenció i el programa a càrrec del qual es faran efectives les ajudes seran els següents:
  
1. Les ajudes econòmiques regulades en esta convocatòria es concediran a càrrec dels Pressuposts de la Generalitat Valenciana de 2004, aplicació econòmica 26.78.96.307.34.8, línia de subvenció T4696000, denominació de la línia programa PAICV.
  
2. L'import global de les dites ajudes és de 520.000 euros, dels quals 416.000 són finançats pel Fons Europeu de Desenrotllament Regional (FEDER) i la resta correspon a l'aportació de la Generalitat Valenciana. De l'import global, es destinaran 300.000 euros al grup de plans d'actuació de persones físiques i la resta per al grup de plans d'actuació de les entitats. En el supòsit que no s'esgote l'import reservat per a un dels dos grups, l'import sobrant s'incorporarà a l'altre grup.
  
3. L'import màxim que s'ha d'adjudicar per cada sol·licitud no podrà ser en cap cas superior a l'import de la factura presentada.
  
Article 4. Criteris i prioritats
  
La finalitat d'estes ajudes és fomentar la integració social dels discapacitats per mitjà de tecnologies innovadores dirigides a facilitar el seu accés a la Societat de la Informació, en compliment del mandat constitucional sobre política efectiva d'integració.
  
Tindran prioritat aquelles persones físiques que demostren necessitar estos equips per a obtindre o mantindre un treball.
  
Article 5. Exclusions i denegacions
  
1. Queden expressament exclosos d'estes ajudes els conceptes següents:
  
a. Les obres de reforma de l'edifici o habitatge que es requerisquen per a la instal·lació i/o adaptació de l'equip objecte d'esta subvenció.
  
b. L'adaptació d'equips els titulars dels quals no puguen demostrar de manera fefaent la seua propietat.
  
c. Els equipaments tecnològics convencionals (ordinadors, programari estàndard, mobiliari, etc.) que no incorporen cap adaptació per a les persones amb discapacitat.
  
d. L'adquisició d'equips realitzada en data anterior a l'1 de gener de 2004.
  
2. Podrà ser motiu de denegació de l'ajuda sol·licitada, el que l'entitat sol·licitant haguera incorregut en qualsevol dels incompliments indicats en l'article 47.9 del Text Refós de la Llei d'Hisenda Pública respecte de les ajudes concedides en exercicis anteriors, sempre que les dites circumstàncies s'hagueren constatat per resolució ferma dictada prèvia tramitació del corresponent procediment en què s'haja donat audiència a l'entitat interessada, i no hagueren transcorregut més de cinc anys des de la seua fermesa.
  
Article 6. Obligacions dels beneficiaris
  
Tots els sol·licitants d'ajudes per a equips i tecnologies que atenen el sector de persones amb discapacitat adquirixen, per la concessió d'estes, a més de les obligacions establides en la Llei 5/1997, sobre el Sistema de Servicis Socials en l'àmbit de la Comunitat Valenciana, les obligacions específiques següents:
  
1. Formalitzar els documents de seguiment tècnic i financer que sol·licite la Secretaria Autonòmica de Telecomunicacions i Societat de la Informació, i assumir les actuacions de control financer que corresponen a la Intervenció General en relació amb la subvenció.
  
2. No alterar la finalitat de les subvencions i complir amb les obligacions que establix la legislació vigent per als perceptors de fons públics.
  
3. Facilitar la inspecció i el control de la Conselleria d'Infraestructures i Transport i, en particular, de la Direcció General de Telecomunicacions i Investigació, així com a la Direcció General d'Integració Social de Discapacitats a fi de conéixer qualsevol aspecte de l'activitat objecte de la subvenció.
  
4. Justificar les ajudes concedides en el termini màxim establit en la present orde.
  
5. Atindre's a la coordinació i planificació que establisca la secretària autonòmica de Telecomunicacions i Societat de la Informació.
  
Article 7. Sol·licituds
  
Els sol·licitants hauran de presentar la documentació següent:
  
1. Cada entitat presentarà una única sol·licitud, que anirà acompanyada dels documents següents:
  
- Pla d'actuació per a la pròpia entitat.
  
- Pla d'actuació per a persones físiques.
  
2. Els sol·licitants persones físiques només podran dirigir-se a les entitats sense ànim de lucre, que seran les que, en primera instància, valoren que complixen les condicions i els requisits establits en la present orde, i seran estes entitats les encarregades d'entregar la sol·licitud junt amb un certificat que realment es complixen les condicions. En este supòsit, les entitats sense ànim de lucre hauran d'englobar totes les peticions dins d'un únic pla d'actuació per a persones físiques que serà remés a l'òrgan convocant.
  
Una persona física només podrà presentar per a un mateix concepte, una sola sol·licitud. No és condició necessària estar associat a una entitat per a presentar les sol·licituds davant esta.
  
3. En el cas que els beneficiaris últims siguen les mateixes entitats sol·licitants, es presentarà una única sol·licitud acompanyada del degut pla d'actuació per a la pròpia entitat.
  
Article 8. Modalitats
  
1. Subvencions per a compra de primers equips.
  
2. Subvencions per a complementar i ampliar equips existents a fi d'augmentar la seua prestació social.
  
Article 9. Tipologia dels programes
  
Les ajudes regulades en esta orde queden tipificades dins de la tipologia d'Intervenció per a la Inserció Social, i poden afavorir per això:
  
1. Integració laboral.
  
2. Integració social amb el seu entorn.
  
3. Reforçar el desenrotllament i l'autonomia personal.
  
Article 10. Requisits
  
Els sol·licitants de les ajudes hauran de reunir amb anterioritat a la publicació de l'orde els requisits següents:
  
1. Les entitats sense ànim de lucre hauran d'estar inscrites en el Registre d'Entitats, Centres i Servicis de la Conselleria de Benestar Social, de la Generalitat Valenciana, i la funció principal de les quals siga l'atenció a persones amb discapacitat.
  
2. Persones físiques:
  
a. Tindre reconeguda la condició legal de minusvalidesa amb un grau igual o superior al 33%.
  
b. Que existisquen deficiències de caràcter motor, sensorial o psíquic/intel·lectual en el sol·licitant que li impedisquen o dificulten el seu accés a la Societat de la Informació.
  
c. Que la sol·licitud estiga referida a elements relacionats amb les necessitats d'accessibilitat i/o comunicació, i estan exclosos els que signifiquen una millora en la llar/edifici que no estiga directament relacionada amb els impediments físics, sensorials o psíquic/intel·lectuals reconeguts.
  
d. Idoneïtat d'allò que s'ha sol·licitat per a cobrir la necessitat que planteja el subjecte.
  
e. Declaració jurada o responsable de no haver obtingut, en un termini anterior a 5 anys, ajuda pel mateix concepte, excepte provada necessitat.
  
f. Certificat d'empadronament en qualsevol municipi de la Comunitat Valenciana.
  
Les entitats sense ànim de lucre comprovaran la concurrència de tots els requisits necessaris establits en este article per a les persones físiques.
  
Article 11. Documentació
  
1. Sol·licitud, segons el model oficial que figura en l'Annex 2, subscrita pel beneficiari o pel seu representant, degudament omplida.
  
2. Fotocòpies compulsades del NIF de l'entitat sol·licitant, i del DNI del representant que firma la sol·licitud, així com del poder de representació suficient, o document equivalent segons les prescripcions legals, del firmant de la sol·licitud.
  
3. Fitxa de manteniment de tercers, segons el model oficial que figura en l'annex 3, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
4. El pla d'actuació s'aportarà, d'acord amb el contingut que s'establix en l'apartat E de la sol·licitud.
  
Article 12. Determinació de la concessió
  
La forma de determinar la quantia de la concessió es donarà en funció de la necessitat que l'entitat o persona física plantege per a la millora de les condicions de vida per mitjà de la utilització de noves tecnologies.
  
L'entitat sense ànim de lucre serà considerada com a sol·licitant i beneficiari directe de l'ajuda, i es responsabilitzarà a tots els efectes de la realització del projecte davant la Generalitat Valenciana, i canalitzarà la relació amb els participants i aportarà la documentació justificativa de la seua execució. Estes entitats s'asseguraran de la veracitat de les dades declarades en la memòria tècnica per les persones físiques participants en el projecte que presenten aquelles.
  
Article 13. Criteris de valoració i d'adjudicació de les subvencions
  
Els criteris generals que es prendran en consideració per a l'avaluació dels projectes són:
  
1. L'adequació de recursos materials i suports tècnics sol·licitats als objectius proposats.
  
2. L'adequació del cost de les actuacions o de l'equipament i participació de l'entitat o de la persona física beneficiària en el seu finançament. Es valorarà que l'import sol·licitat siga un percentatge inferior al cost total de l'actuació o de l'equipament.
  
3. Tindran prioritat aquelles entitats que presenten projectes destinats a col·lectius amb major gravetat en la capacitat de comunicació. En cas de persones físiques el grau de minusvalidesa.
  
4. El grau de necessitat que l'entitat o la persona física, a través de l'entitat, plantege per a la millora de les condicions de vida per mitjà de la utilització de les noves tecnologies.
  
5. El caràcter innovador del projecte en matèria d'equips i tecnologia, des del punt de vista conceptual i tecnològic. El caràcter innovador de la proposta és una condició indispensable segons es desprén de l'article 1 d'esta orde.
  
6. El nombre potencial de destinataris que es beneficiaran en el projecte, el seu grau d'impacte i els seus efectes positius.
  
7. Justificació de la necessitat d'ajuda tècnica, que no haja de ser dispensada per l'empleador o el sistema sanitari o educatiu, i s'atorgarà prioritat a aquelles que siguen necessàries per a la seua vida diària o treball.
  
La puntuació que s'assigne a cada pla d'actuació que concórrega, s'obtindrà a partir de la suma dels punts que s'hagen atorgat per aplicació dels criteris establits en esta orde, que tindran igual ponderació.
  
Els plans d'actuació s'ordenaran en funció de la puntuació obtinguda de major a menor. Correspondrà al pla d'actuació millor valorat, una ajuda igual a la sol·licitada, amb el límit de l'import global previst en l'article 3 d'esta orde per a cada una de les dos classes de plans d'actuació, i s'assignarà de la mateixa forma el sobrant que, si és procedent, quedarà disponible al segon pla, i es procedirà així successivament segons l'orde establit.
  
Si efectuada l'assignació de les ajudes a tots els plans d'actuació dins del mateix grup, encara quedara import disponible, s'incrementarà en tal quantia l'import previst per a l'altre grup de plans, el qual es distribuirà de conformitat amb el que assenyalen els paràgrafs anteriors.
  
Article 14. Lloc de presentació
  
Les sol·licituds d'ajuda a projectes en matèria d'equips i de tecnologia per a facilitar l'accés a la Societat de la Informació es presentaran, junt amb la documentació requerida, preferentment en el Registre de la Direcció Territorial de Benestar Social de la província on estiga l'entitat, segons consta en l'annex 1 de la present orde sense perjuí que es puguen presentar en qualsevol oficina de registre de la Generalitat Valenciana, com disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 15. Termini de presentació
  
El termini de presentació de sol·licituds serà de 30 dies naturals comptadors a partir del dia següent al de la publicació d'esta orde en el DOGV.
  
Article 16. Instrucció
  
1. Rebudes les sol·licituds, la Secretaria Autonòmica de Telecomunicacions i Societat de la Informació les valorarà, i podrà realitzar d'ofici les actuacions que considere necessàries per a la determinació, el coneixement, i la comprovació de les dades en virtut de les quals s'ha de pronunciar la resolució.
  
2. En qualsevol fase de la tramitació de l'expedient, a la vista de la documentació que hi ha en cada un d'estos i de les obligacions que s'adquirixen per la concessió de l'ajuda, es podran demanar informes dels organismes i de les entitats que s'estime oportú i efectuar les comprovacions necessàries sobre l'exactitud de tot això.
  
3. Amb caràcter general, els tràmits que hagen de ser omplits pels interessat/as en el curs del procediment, s'esmenaran d'acord amb el que establix l'article 76 del text legal citat anteriorment.
  
Article 17. Valoració
  
Per a la valoració i la concessió de les ajudes previstes en la present orde, la Secretaria Autonòmica de Telecomunicacions i Societat de la Informació atendrà els criteris de valoració i adjudicació de subvencions especificats en l'article 13, la planificació i racionalització dels recursos i les limitacions pressupostàries.
  
Per a tal fi es crearà una comissió de valoració integrada pels membres següents:
  
- El/la cap de Servici d'Infraestructures d'Atenció al Ciutadà.
  
- Dos representants de la Direcció General de Telecomunicacions i Investigació.
  
- Dos representants de la Direcció General d'Integració Social de Discapacitats.
  
Article 18. Resolució
  
1. Les sol·licituds d'ajudes objecte d'esta convocatòria les resoldrà el conseller d'Infraestructures i Transport, en el termini de tres mesos des de l'entrada de les sol·licituds en l'òrgan competent per a la seua tramitació.
  
2. Transcorregut el termini màxim sense haver notificat resolució expressa, haurà d'entendre's desestimada la sol·licitud formulada, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost dels equips que ha d'adquirir l'entitat o la persona física beneficiària.
  
4. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
5. Així mateix, la concessió d'una subvenció, a l'empara d'esta orde, no comportarà cap obligació per part d'esta Conselleria d'atorgar subvencions en exercicis posteriors.
  
6. La resolució d'adjudicació de les presents ajudes es publicarà en el Diari Oficial de la Generalitat Valenciana, a l'efecte de notificació i la resta que siguen pertinents.
  
Article 19. Recursos
  
1. Les resolucions que es dicten a l'empara de la present convocatòria posen fi a la via administrativa i contra estes podrà interposar-se recurs potestatiu de reposició en el termini d'un mes comptador des de l'endemà de la notificació.
  
2. Davant la desestimació per silenci administratiu podrà interposar-se davant l'acte presumpte idèntic recurs en el termini de tres mesos comptadors des del que haguera finalitzat el termini per a dictar i notificar la resolució expressa que s'indica en article 18 de la present orde.
  
3. Tot això sense perjuí que en estos dos supòsits, l'interessat puga interposar, directament recurs contenciós administratiu en la forma, termini i condicions fixades en l'article 46 de la Llei 29/1998, de 13 de juliol, reguladora de la dita jurisdicció, o qualsevol altre recurs que s'estime pertinent.
  
Article 20. Sistema de pagaments de les subvencions
  
L'obligació de pagament es contraurà contra presentació de factures reglamentàries segons la normativa vigent (Reial Decret 1.496/2003, de 28 de novembre, pel qual s'aprova el reglament pel qual es regulen les obligacions de facturació, i es modifica el reglament de l'Impost sobre el Valor Afegit, BOE núm. 286, de 29.11.2003.
  
Article 21. Sistema de justificació de les subvencions
  
La justificació total presentada pel beneficiari haurà de ser, com a mínim, igual a la despesa total estimada de l'equip objecte de la subvenció, i no poden ser compensades entre si les quantitats subvencionades per diferents conceptes.
  
Article 23. Documentació justificativa que ha de presentar el beneficiari
  
1. Els beneficiaris presentaran les factures reglamentàries junt amb les còpies d'estes. Les dites còpies seran confrontades en el registre d'entrada en què es presente l'escrit sol·licitant el pagament, i es tornarà la factura original al beneficiari.
  
2. Excepcionalment, la Secretaria Autonòmica de Telecomunicacions i Societat de la Informació, podrà admetre documentació presentada fora del termini establit en la present convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
Article 23. Termini de presentació de la justificació de les subvencions
  
Amb independència del tipus de subvenció de què es tracte, el termini màxim de presentació de la justificació finalitzarà el dia 31 d'octubre de 2004.
  
Article 24. Desistiment sense efecte, minoració i reintegrament
  
Es podrà dictar una resolució de desistiment sense efecte o minoració, i en tot cas reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu, de 26 de juny de 1991, del Consell de la Generalitat Valenciana pel qual s'aprova el Text Refós de la Llei d'Hisenda Pública de la Generalitat Valenciana.
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una orde superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de tres mesos des del moment en què va ser incoat l'expedient de desistiment sense efectes o de minoració.
  
Les quantitats que es reintegren tindran consideració d'ingrés de dret públic, a efectes del procediment aplicable per a la cobrança.
  
DISPOSICIONS ADDICIONALS
  
Primera
  
Els aspectes regulats en la present orde s'aplicaran sense perjuí de totes les normes que regixen el règim jurídic de l'administració de la Generalitat Valenciana, especialment en matèria pressupostària.
  
Segona
  
De conformitat amb el que establix la Llei Orgànica 15/1999, de Protecció de Dades de Caràcter Personal, les dades personals dels sol·licitants arreplegades a causa de la present orde seran incloses en un fitxer automatitzat titularitat la Secretaria Autonòmica de Telecomunicacions i Societat de la Informació, amb domicili en el carrer de Colom, 66, 46993 València (Espanya) i la finalitat del qual consistix en la convocatòria d'ajudes a projectes en matèria d'equips i tecnologia per a facilitar l'accés a la Societat de la Informació de persones amb discapacitat.
  
DISPOSICIONS FINALS
  
Primera
  
S'autoritza la secretària autonòmica de Telecomunicacions i Societat de la Informació a dictar totes les instruccions que siguen necessàries en el desplegament de la present orde.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació d'equips subvencionats, totalment o parcialment, per mitjà de les ajudes a què es referix esta orde, serà obligatori fer constar explícitament que es tracta d'un centre o programa subvencionat per la Generalitat Valenciana i per fons FEDER.
  
Tercera
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra les bases de la present convocatòria, es podrà interposar potestativament recurs de reposició davant el mateix òrgan que l'ha dictada en el termini d'un mes, comptador des de l'endemà a la publicació, o bé directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptador des de l'endemà de la publicació, de conformitat amb el que disposa l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que es puga interposar qualsevol altre que s'estime pertinent.
  
València, 22 d'abril de 2004
  
El conseller d'Infraestructures i Transport,
  
JOSÉ RAMÓN GARCÍA ANTÓN
  
ANNEX I
  
- Registre de la Direcció Territorial de Benestar Social - Alacant
  
C/ del Teatre, 37 i 39 € 03719 Alacant. Telèfon: 012
  
- Registre de la Direcció Territorial de Benestar Social - Castelló
  
Av. dels Germans Bou, 81 € 12861 Castelló de la Plana. Telèfon: 012
  
- Registre de la Direcció Territorial de Benestar Social - València